《次韵子瞻上元见寄》
宋代·苏辙

谁怜东坡老，独看南海灯。
故人隐山麓，燕坐销床棱。
人生天运中，往返成废兴。
炎起爨下薪，冻合瓶中冰。
赖有不变处，寂如方定僧。
建城亦岩邑，灯火高下层。
头陀旧所识，天寒发鬅鬙。
问我何时来，嗟哉谷为陵。
幸此米方贱，日食聊一升。
夜出随众乐，餔糟共腾腾。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。